Minn nofs l-2022 'il quddiem, il-karozzi ġodda kollha li jitqiegħdu fis-suq tal-UE ser ikollhom jiġu mgħammra b'sistemi ta' sikurezza avvanzati. Wara ftehim mal-Parlament Ewropew f'Marzu li għadda, il-Kunsill illum adotta regolament dwar is-sikurezza ġenerali tal-vetturi bil-mutur u l-protezzjoni tal-okkupanti tal-vetturi u tal-utenti vulnerabbli tat-triq bil-għan li jitnaqqas b'mod sinifikanti l-għadd ta' inċidenti fit-toroq. Dawn ir-regoli l-ġodda ser jgħinuna nnaqqsu b'mod sinifikanti l-għadd ta' mwiet u tidrib gravi fit-toroq tal-UE. Itejbu wkoll il-kompetittività tal-manifatturi tal-karozzi Ewropej fis-suq dinji. Timo Harakka, ministru għall-impjiegi tal-Finlandja Għaxar snin wara l-adozzjoni tar-regolament ta' qablu, ir-regolament il-ġdid dwar is-sikurezza ġenerali jagħti spinta ġdida lill-azzjoni li ħadet l-UE għas-sikurezza fit-toroq. Għall-ewwel darba, jindirizza t-tħassib speċifiku tal-utenti vulnerabbli tat-triq, bħall-persuni mexjin jew bir-rota. Skont ir-regoli l-ġodda, il-vetturi bil-mutur kollha (inkluż trakkijiet, karozzi tal-linja, vannijiet u vetturi utilitarji sportivi) ser ikollhom jiġu mgħammra bil-karatteristiċi ta' sikurezza li ġejjin: assistenza intelliġenti tal-veloċità, faċilitazzjoni għall-istallazzjoni ta' interlock tal-alkoħol, sistemi ta' twissija għall-ħedla u l-attenzjoni tas-sewwieq, sistemi ta' twissija avvanzati kontra d-distrazzjoni tas-sewwieq, sinjali ta' waqfien ta' emerġenza, sistemi li jidentifikaw ir-rivers, reġistraturi tad-data tal-avvenimenti, monitoraġġ preċiż tal-pressjoni tat-tajers, Ser ikunu meħtieġa miżuri ta' sikurezza avvanzati supplimentari għal karozzi u vannijiet . Dawn jinkludu: sistemi avvanzati ta' bbrejkjar ta' emerġenza, sistemi ta' emerġenza kontra l-ħruġ mill-karreġġata, żoni akbar ta' protezzjoni tar-ras minn impatt li kapaċi jnaqqsu t-tidrib f'ħabtiet ma' utenti vulnerabbli tat-triq, bħal persuni mexjin jew bir-rota. Minbarra r-rekwiżiti ġenerali u s-sistemi eżistenti (bħat-twissija ta' ħruġ mill-karreġġata u l-ibbrejkjar ta' emerġenza avvanzat), it-trakkijiet u l-karozzi tal-linja ser ikollhom jitfasslu u jiġu manifatturati b'mod li jnaqqas b'mod sinifikanti l-punti mhux viżibbli madwar il-vettura. Ser ikollhom ukoll jiġu mgħammra b'sistemi avvanzati kapaċi li jidentifikaw persuni mexjin u bir-rota li jkunu jinsabu qrib il-vettura. Barra minn hekk, permezz tar-regolament il-Kummissjoni tista' timplimenta regoli speċifiċi għas-sikurezza tal-vetturi li jaħdmu bl-idroġenu u tal-vetturi awtomatizzati. B'mod aktar ġenerali, jipprevedi li l-Kummissjoni taġġorna l-ispeċifitajiet il-ġodda biex tqis żviluppi tekniċi futuri. Ir-regolament jaġġorna r-regoli eżistenti dwar is-sikurezza tal-karozzi li jinsabu fir-regolament dwar is-sikurezza ġenerali (KE) 661/2009 u r-regolament dwar is-sikurezza tal-persuni mexjin (KE) 78/2009. Passi li jmiss Ir-regolament għandu japplika 30 xahar wara d-dħul fis-seħħ tiegħu. Hija prevista data tal-applikazzjoni itwal għal għadd limitat ta' tagħmir sabiex il-manifatturi tal-karozzi jkunu jistgħu jadattaw il-produzzjoni tagħhom għar-rekwiżiti l-ġodda. Kuntest Ir-regolament huwa parti mit-tielet pakkett tal-Kummissjoni " Ewropa Attiva ", li tnieda f'Mejju 2018. Il-pakkett għandu l-għan li jiżgura tranżizzjoni bla xkiel għal sistema ta' mobbilità li hija sikura, nadifa u awtomatizzata. Għal tagħrif dwar proposti leġislattivi oħra li jagħmlu parti mill-istess pakkett, ħares lejn: Ir-regolament dwar l-istandards għall-emissjoni tas-CO2 mit-trakkijiet, adottat fit-13 ta' Ġunju (stqarrija għall-istampa hawn taħt) Id-direttiva dwar il-ġestjoni tal-infrastruttura tat-triq, adottata fis-7 ta' Ottubru (stqarrija għall-istampa hawn taħt) It-test sħiħ tar-regolament Tnaqqis fl-emissjonijiet: Il-Kunsill jadotta standards tas-CO2 għat-trakkijiet (stqarrija għall-istampa, 13 ta' Ġunju 2019) Toroq aktar sikuri - l-UE ssaħħaħ ir-regoli dwar il-ġestjoni tal-infrastruttura tat-toroq (stqarrija għall-istampa, 7 ta' Ottubru 2019) Ara l-paġna tal-laqgħa